大年復用前韻賦詩見贈亦次韻答之
作者：張擴
朝代：宋

paragraphs: 燭龍停邊天步徐，酒薄肉乾唇不濡。
漫郎憐我困蒸溽，爲送古風専掃除。
山頭逢君日乍午，作詩瘦似仙人臞。
展緘初疑走甘露，熟讀政似鏘鸞車。
世間癡兒浪摇吻，談空說有天一隅。
我今冥頑老不入，十年此路空馳驅。
邇來病廢關藥裹，枵腹日厭葵菽菹。
窗間敗毫積霜笴，架上蠹帙繁書魚。
錢神無耳未易使，斗宿不靈那可斟。
誰門有士料理得，隨地駔駿吾家駒。
三珠連樹價亡敵，一鶚掣韝名不虚。
近聞掃徑避袢暑，竹杖青鞋一籧篨。
枕中邯鄲夢不到，户外孔賓渠自呼。
讀書瀾翻惜晝短，幾欲挽斷三足烏。
鼎來說詩劇有味，令我坐享商之瑚。
斯文所喜未中絕，五字復見李與蘇。
遺音當從牛鐸證，廢律安取焦桐枯。
亦知大國功九合，一時盟會收微盧。
願持狗尾彊貂續，未妨舉手遭揶揄。